Document ID: 31993D0494

Komisjoni otsus,
23. juuli 1993,
milles sätestatakse Fääri saartelt pärit kalatoodete impordi eritingimused
(93/494/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] eriti selle artiklit 11,
ning arvestades, et:
rühm ühenduse eksperte on teinud Fääri saartele kontrollkäigu, et kontrollida ühendusse saadetavate kalatoodete tootmis-, ladustamis- ja lähetustingimusi;
kalatoodete tervishoiukontrolli ja -järelevalvet käsitlevate Fääri saarte õigusaktide sätteid võib käsitada samaväärsetena direktiivi 91/493/EMÜ sätetega;
Fääri saarte pädev asutus Heilsufrodiliga Starvsstovan (Food and Environmental Institute) ja kontrolliasutus Division of Fishery on võimelised tõhusalt kontrollima kehtivate seaduste kohaldamist;
direktiivi 91/493/EMÜ artikli 11 lõike 4 punktis a osutatud veterinaarsertifikaadi saamise kord peab hõlmama samuti näidissertifikaadi määratlust ning sertifikaadi koostamisel kasutatavat keelt (kasutatavaid keeli) ja sellele alla kirjutama volitatud isikut käsitlevaid miinimumnõudeid;
direktiivi 91/493/EMÜ artikli 11 lõike 4 punkti b kohaselt tuleks kalatoodete pakenditele kinnitada tähis, kuhu on märgitud kolmanda riigi nimi ja päritoluettevõtte või kalatöötlemislaeva loanumber;
direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete ja/või kalatöötlemislaevade loetelu; kõnealune loetelu tuleb koostada Food and Environmental Institute’i poolt komisjonile esitatud teabe põhjal; seepärast peab Food and Environmental Institute tagama, et täidetakse direktiivi 91/493/EMÜ artikli 11 lõike 4 vastavaid sätteid;
Food and Environmental Institute on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud ettevõtete ja kalatöötlemislaevade heakskiitmist käsitlevate nõuetega samaväärsete nõuete täitmise kohta;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Heilsufrodiliga Starvsstovan (Food and Environmental Institute) on Fääri saarte pädev asutus, kes kontrollib ja tõendab kalatoodete vastavust direktiivi 91/493/EMÜ nõuetele.
Artikkel 2
Fääri saartelt pärit kalatooted peavad vastama järgmistele tingimustele:
1. igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele;
2. tooted peavad olema pärit käesoleva otsuse B lisas loetletud heakskiidetud ettevõtetest või kalatöötlemislaevadelt;
3. välja arvatud külmutatud pakendamata kalatoodete puhul, mis on ette nähtud konservide tootmiseks, peab kõikidele pakenditele olema märgitud kustutamatult sõnad "Fääri saared" ja päritoluettevõtte või kalatöötlemislaeva loanumber.
Artikkel 3
1. Artikli 2 lõikes 1 nimetatud sertifikaadid tuleb koostada vähemalt ühes selle liikmesriigi ametlikest keeltest, kus toimub kontrollimine.
2. Tõenditel peab olema Food and Environmental Institute’i esindaja nimi, ametinimetus ja allkiri ning nimetatud asutuse ametlik tempel, mille värv erineb muude kinnituste värvist.
Artikkel 4
Käesolevat otsust kohaldatakse alates 1. oktoobrist 1993.
Artikkel 5
Käesolev otsus on adresseeritud liikmesriikidele.
Brüssel, 23. juuli 1993

Labels: 3
0
18
6